У сваіх працах даследчыкі беларускай культуры неаднаразова звярталіся да творчай спадчыны італьянскіх мысліцелей, пісьменнікаў і мастакоў. Творы італьянскіх аўтараў перакладаліся на беларускую мову і выдаваліся асобнымі зборнікамі (1968, 1974.). Былі ўсебакова вывучаны ўплыў паэзіі Дантэ Алігеры на беларускую літаратуру, раскрыты агульныя заканамернасці і асаблівасці мастацкага асэнсавання беларускімі і італьянскімі пісьменнікамі трагічных падзей і ўрокаў Другой сусветнай вайны. У 2009 годзе пры ўдзеле Пасольства Італьянскай Рэспублікі ў Рэспубліцы Беларусь была праведзена навуковая канферэнцыя, прысвечаная ўнёску каралевы Боны Сфорца у развіццё культуры і дзяржаўнасці Беларусі. Дэлегацыя італьянскіх навукоўцаў у 2013 годзе ўдзельнічала ў ХV Міжнародным зездзе славістаў у Мінску.